Document ID: 32005D0883

ODLOČBA KOMISIJE
z dne 9. decembra 2005
o nekaterih zaščitnih ukrepih v zvezi s sumom na visoko patogeno aviarno influenco v Ukrajini
(notificirano pod dokumentarno številko K(2005) 5385)
(Besedilo velja za EGP)
(2005/883/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 22 Direktive,
ob upoštevanju naslednjega:
(1)
Aviarna influenca je kužna virusna bolezen pri perutnini in ptičih, ki povzroča smrt in motnje, ki lahko hitro dobijo epizootske razsežnosti in so lahko resna nevarnost za zdravje živali in ljudi ter močno zmanjšujejo donosnost reje perutnine. Obstaja tveganje, da se povzročitelj bolezni prenese z mednarodno trgovino z živo perutnino in perutninskimi izdelki.
(2)
Ukrajina je 5. decembra 2005 obvestila Komisijo o izbruhu aviarne influence pri perutnini. Iz izoliranega virusa H5 in klinične slike je mogoče sumiti na visoko patogeno aviarno influenco, dokler se ne določita nevraminidazni (N) tip in indeks patogenosti.
(3)
Uvoz ptic in perutnine ter proizvodov iz teh vrst ptic iz Ukrajine ni dovoljen, z izjemo živih ptic, razen perutnine, neobdelanega perja in nekaterih obdelanih stranskih proizvodov, vključno z obdelanim perjem, ki ne ogroža zdravja živali v Skupnosti. Uvoz živih ptic, ki niso perutnina, ter ljubiteljske vrste ptic iz Ukrajine se ustavi do 31. januarja 2006 zaradi Odločbe 2005/759/ES o nekaterih zaščitnih ukrepih v zvezi z visoko patogeno aviarno influenco v nekaterih tretjih državah in premiku ptic iz tretjih držav, ki spremljajo svoje lastnike (2) ter zaradi Odločbe 2005/760/ES o nekaterih zaščitnih ukrepih pri uvozu ptic v ujetništvu v zvezi z visoko patogeno aviarno influenco v nekaterih tretjih državah (3).
(4)
Glede na tveganje prenosa bolezni na živali v Skupnosti je zato ustrezno, da se začasno ustavi uvoz neobdelanega perja iz Ukrajine.
(5)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice zaustavijo uvoz neobdelanega perja in dele neobdelanega perja iz ozemlja Ukrajine.
Člen 2
Države članice zagotovijo, da ob uvozu z ozemlja Ukrajine, pošiljke obdelanega perja ali delov perja (razen obdelanega okrasnega perja, obdelanega perja, ki ga potniki nosijo za svojo osebno uporabo, ali pošiljk obdelanega perja, poslanih posameznikom za neindustrijske namene) spremlja trgovinski dokument z izjavo, da so bili obdelano perje ali deli perja obdelani s parnim curkom ali z drugo metodo, ki zagotavlja inaktivacijo patogena.
Člen 3
Države članice nemudoma sprejmejo ukrepe, potrebne za uskladitev s to odločbo in jih objavijo. O tem takoj obvestijo Komisijo.
Člen 4
Ta odločba se uporablja do 31. maja 2006.
Člen 5
Ta odločba je naslovljena na države članice.
V Bruslju, 9. decembra 2005

Labels: 17
20
0
3
6
18